заманаялъ цадахъги рукIун. Дун нахъе унаго, ГIашурада букIараб къо цебе чIезабуни, гьанжеги ракI гурхIула гьей мунагьал чурадида. МахIмуд абуни, щибго каламги гьабичIого, ихдаде гIадамал хIадурлъулеб гIужалда, росулъа тIагIана. Хадуб рагIана гIолохъабазда цадахъ Батагъалде ун вугилан. Гьелеха, дир вас, гьедин ратIалъана дунги МахIмудги. – Баркала, дир эбел, дуе. – Бокьилаан МахIмудил кучIдузул дуда лъалеб жо бицани. – МахIмуд пасихIав чи вукIана, кечIги гьес щибго гIакъуба бихьичIого гьабулеб букIун батизеги бегьула, щибаб сордоялъ хъвадарилев вукIунаан, амма дие цIалулароан. –ТIоцебе щиб кечI гьес гьабурабали бицунебниги рагIичIищ? – Цо гIанкIуги бикъун тIурулел гIолилазда цадахъ ккарав МахIмудил бетIер бекун букIун буго, тIохдаса гъоркье кIанцIулаго, къадалъ тункун.